ताजमहल पर सुप्रीम कोर्ट का आदेश उड़ाया हवा में, मंगलवार को ही कर दी नमाज अदा

ताजमहल पर सुप्रीम कोर्ट का आदेश उड़ाया हवा में, मंगलवार को ही कर दी नमाज अदा

आगरा [जागरण संवाददाता]: विश्वदाय स्मारक ताजमहल जब तब सुर्खियों में बना रहता है। मंगलवार को यहां जो हुआ, उससे सुप्रीम कोर्ट के आदेश की खुलेआम अवहेलना हुई। मंगलवार को अलग- अलग गु्रप में पहुंचकर आधा दर्जन लोगों ने ताजमहल मस्जिद पर नमाज अदा कर दी। इस दौरान सीआइएसएफ मूक दर्शक बनी रही।

दरअसल सु्रपीम कोर्ट ने 19 जुलाई 2018 को आदेश दिया था कि सिर्फ शुक्रवार को ताजमहल मस्जिद में नमाज अदा हो सकती है। स्थानीय लोग ही यहां नमाज अदा करेंगे। बावजूद इसके मंगलवार को कुछ लोग ताजमहल पहुंच गए। जिनमें से आधा दर्जन लोगों ने नमाज अदा की। इस दौरान सीआइएसएफ के जवान वहां खड़े रहे लेकिन किसी ने भी नमाजियों को नहीं रोका। शुक्रवार को ताजमहल बंद रहता है लेकिन नमाजियों के लिए दोपहर में दो घंटे के लिए इसे खोला जाता है। इस बाबत सीआइएसएफ के अधिकारियों से बात की गई तो उनका कहना था कि उनके पास लिखित में कोई आदेश नहीं है कि ताजमहल मस्जिद में नमाज अदा शुक्रवार के अलावा अन्य दिनों में नहीं हो सकती। कुछ लोग ने टिकट लेकर ताज परिसर में प्रवेश किया था। अब टिकट लेकर आने वालों को सीआइएसएफ कैसे रोक सकती है। हालांकि नमाजियों ने बिना वुजू किये ही नमाज पढ़ी थी।